
Kārtība, kādā Ieslodzījuma vietu pārvalde iegūst, apstrādā un nodod informāciju pētījumu veikšanai, kā arī par fiziskajām personām apstrādājamo datu apjomu un to glabāšanas termiņu
Izdoti saskaņā ar Ieslodzījuma vietu pārvaldes likuma 2. panta 5. 2 daļu
I. Vispārīgie jautājumi
· 1. Noteikumi nosaka kārtību, kādā Ieslodzījuma vietu pārvalde (turpmāk – Pārvalde) iegūst, apstrādā un nodod informāciju pētījumu veikšanai, kā arī par fiziskajām personām apstrādājamo datu apjomu un to glabāšanas termiņu.
· 2. Noteikumos lietoti šādi termini:
· 2.1. dati – pētnieciskam nolūkam nepieciešamā informācija, kuru ieguvusi, radījusi vai apkopojusi Pārvalde vai pētījuma izstrādātājs;
· 2.2. pētījums – sistemātisks, vadīts, zinātniski pamatotās metodēs balstīts izpētes darbs, kas nodrošina situācijas analīzi, priekšlikumu izstrādi, ietekmes novērtēšanu ar Pārvaldes pamatfunkciju un atbalsta funkciju izpildi saistītās jomās;
· 2.3. pētījuma pasūtījums – pakalpojuma iepirkums, par kuru Pārvalde kā pētījuma pasūtītājs noslēdz līgumu ar fizisku vai juridisku personu par pētījuma izstrādi;
· 2.4. pētījuma izstrādātājs – fiziska vai juridiska persona, kas veic pētījuma izstrādi saskaņā ar līgumu par pētījuma izstrādi;
· 2.5. datu regula – Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula).
· 3. Pārvalde iegūst, apstrādā, nodod un glabā datus šādu pētījumu īstenošanai:
· 3.1. Pārvaldes ierosināti pētījumi, kas iekļauti Pārvaldes darba plānā;
· 3.2. Pārvaldes ierosināti pētījumu pasūtījumi;
· 3.3. pētījumi, kas tiek īstenoti līgumu un projektu ietvaros;
· 3.4. fizisku vai juridisku personu ierosināti pētījumi, kas atbalstīti Pārvaldē un tiek izstrādāti saskaņā ar Pārvaldes un pētījuma izstrādātāja noslēgtu līgumu.
· 4. Šo noteikumu 3. punktā minētie pētījumi tiek īstenoti saskaņā ar Pārvaldē apstiprinātu pētījuma plānu, kas ietver:
· 4.1. pētījuma mērķi;
· 4.2. pētījuma metodoloģiju;
· 4.3. pētījuma vekšanai nepieciešamo datu apjomu;
· 4.4. pētījuma veikšanai nepieciešamo personas datu apjomu, tai skaitā personas datu kategorijas un veidus.
II. Datu ieguve, apstrāde, nodošana un glabāšana
· 5. Pārvalde nodod pētījuma datus pētījuma izstrādātajam, tai skaitā personas datus, ja dati ir nepieciešami:
· 5.1. pētījumiem par Pārvaldes darbību, darbības rezultātiem, tai skaitā pētījumiem par Pārvaldes funkciju nodrošināšanu, Pārvaldes īstenoto ieslodzīto novērtēšanas, sociālās uzvedības korekcijas, sociālās rehabilitācijas, kontroles un atbalsta ieslodzītajiem pasākumu efektivitāti;
· 5.2. statistisku rādītāju analīzei;
· 5.3. citu ar sabiedrības drošību būtisku jautājumu izpētes nodrošināšanai.
· 6. Ja pētījuma mērķi var sasniegt, izmantojot anonimizētus datus, Pārvalde personas datus anonimizē nekavējoties pēc to ieguves un kvalitātes pārbaudes, neatgriezeniski dzēšot personas datus.
· 7. Ja pētījuma mērķi nevar sasniegt, apstrādājot anonimizētus datus, Pārvalde personas datus pseidonimizē un pēc pētījuma plānā noteiktā pētījuma mērķa sasniegšanas personas datus neatgriezeniski dzēš.
· 8. Pētījuma izstrādātājs, kas nav Pārvaldes amatpersona ar speciālo dienesta pakāpi, vispārēja valsts civildienesta ierēdnis un darbinieks, pirms personas datu apstrādes paraksta apliecinājumu par ierobežotas pieejamības informācijas neizpaušanu. Apliecinājuma formu un iesniegšanas kārtību nosaka Pārvalde.
· 9. Pārvalde glabā pētījuma veikšanai iegūtos personas datus ne ilgāk kā līdz to anonimizācijai, ja pētījuma mērķi var sasniegt, izmantojot anonimizētus datus, un ne ilgāk kā līdz pētījuma pabeigšanai, ja pētījuma mērķa sasniegšanai nepieciešama pseidonimizētu personas datu apstrāde, bet ne ilgāk kā piecus gadus no pētījuma veikšanai nepieciešamo personas datu ieguves dienas.
· 10. Anonimizētus pētniecības datus Pārvalde glabā pastāvīgi vai nosaka datu glabāšanas ilgumu, ņemot vērā datu turpmākas izmantošanas pētījumos nozīmi.
III. Datu ieguve un apstrāde pētījumos, kuros iegūta informācija no Iekšlietu ministrijas Informācijas centra vai Valsts probācijas dienesta
· 11. Lai iegūtu informāciju, Pārvalde nosūta attiecīgu pieprasījumu Iekšlietu ministrijas Informācijas centram vai Valsts probācijas dienestam.
· 12. Šo noteikumu 11. punktā minētajā pieprasījumā Pārvalde norāda šādu informāciju par datu subjektu::
· 12.1. vārds (vārdi), kā arī iepriekšējais vārds (vārdi);
· 12.2. uzvārds, kā arī iepriekšējais uzvārds;
· 12.3. personas kods vai personas identifikācijas kods (ja ir piešķirts);
· 12.4. dzimšanas datums.
· 13. Iekšlietu ministrijas Informācijas centrs pēc Pārvaldes pieprasījuma saņemšanas 30 dienu laikā nodod pieprasīto informāciju Pārvaldei elektroniskā veidā.
· 14. Iekšlietu ministrijas Informācijas centrs sniedz Pārvaldei šādu informāciju par ieslodzīto vai bijušo ieslodzīto:
· 14.1. kriminālprocesa numurs;
· 14.2. kriminālprocesa uzsākšanas datums;
· 14.3. noziedzīga nodarījuma izdarīšanas datums;
· 14.4. datums, kad datu subjekts atzīts par aizdomās turēto;
· 14.5. datums, kad datu subjekts saukts pie kriminālatbildības;
· 14.6. saistītie kriminālprocesi (apvienotie vai izdalītie);
· 14.7. noziedzīga nodarījuma juridiskā kvalifikācija;
· 14.8. piemērotais soda veids un mērs;
· 14.9. soda izpildes veids;
· 14.10. datums, kad ieslodzītais atbrīvots no ieslodzījuma vietas;
· 14.11. pamatojums atbrīvošanai no ieslodzījuma vietas;
· 14.12. soda aizstāšana;
· 14.13. datums, kad stājies spēkā tiesas spriedums vai prokurora priekšraksts par sodu;
· 14.14. kriminālprocesa izbeigšanas datums;
· 14.15. kriminālprocesa izbeigšanas pamats;
· 14.16. piemērotais audzinoša rakstura piespiedu līdzeklis;
· 14.17. dzēstās sodāmības.
· 15. Valsts probācijas dienests pēc Pārvaldes pieprasījuma saņemšanas 30 dienu laikā nodod pieprasīto informāciju Pārvaldei elektroniskā veidā.
· 16. Valsts probācijas dienests sniedz Pārvaldei šādu informāciju par esošajiem un bijušajiem klientiem:
· 16.1. probācijas uzraudzības uzsākšanas un beigu datums;
· 16.2. probācijas uzraudzības ietvaros noteiktie pienākumi;
· 16.3. probācijas uzraudzības ietvaros sagatavotais izvērtēšanas ziņojums;
· 16.4. dalība probācijas programmās un tās rezultāti;
· 16.5. kriminālsoda vai audzinoša rakstura piespiedu līdzekļa – sabiedriskais darbs, izpilde;
· 16.6. personu, kuras nosacīti notiesātas, nosacīti pirms termiņa atbrīvotas no brīvības atņemšanas iestādēm vai kurām piemērots kriminālsods – probācijas uzraudzība, uzraudzības gaita;
· 16.7. audzinoša rakstura piespiedu līdzekļa – probācijas novērošana, izpilde;
· 16.8. probācijas uzraudzības ietvaros noteikto pienākumu noteikšanas un atcelšanas datums.
· 17. No Iekšlietu ministrijas Informācijas centra un Valsts probācijas dienesta saņemto informāciju, kas attiecas uz vienu un to pašu datu subjektu, Pārvalde apvieno, izmantojot datu subjektu un kriminālprocesu identificējošas ziņas.
· 18. Pēc informācijas apvienošanas Pārvalde izveido vienu datu kopu, kas ietver ieslodzīto, bijušo ieslodzīto, Valsts probācijas dienesta esošo un bijušo klientu datus un tās kopiju datu kvalitātes pārbaudei un turpmākai datu apstrādei, pētījuma mērķa sasniegšanai.
· 19. Pārvalde datu kopas kopijā:
· 19.1. pārbauda esošās informācijas kvalitāti un precizē to;
· 19.2. anonimizē vai pseidonimizē visu datu subjektu identificējošo informāciju;
· 19.3. dzēš informāciju, kas ļauj identificēt konkrētu kriminālprocesu.
· 20. Pēc datu kopas kopijā esošās informācijas kvalitātes pārbaudes un personas datu anonimizēšanas datu kopu, kas ietver personas datus, dzēš.
· 21. Pēc datu kopas kopijā esošās informācijas kvalitātes pārbaudes un personas datu pseidonimizēšanas, datu kopu, kas ietver personas datus, glabā nošķirti no datu kopas kopijas un dzēš šo noteikumu 9. punktā minētajos termiņos.

